ፕረዝደንቱ ኢትዮጵያን ለማተራመስ የሚደረገውን ሙከራ መንግስትና ህዝብ እንደሚፋለሙት አስገነዘቡ
ኢትዮጵያን ለማተራመስ የሚደረገውን አፍራሽና አሳፋሪ ሙከራ መንግስትና ህዝብ በጀመሩት መንገድ በጋራ እንደሚፋለሙት ፕረዝደንት ሙላቱ ተሾመ አስገነዘቡ ፡፡የሁለቱም ምክርቤቶች ሁለተኛ የስራ ዘመን ዛሬ ሲከፈት ፕረዝደንት ሙላቱ እንዳስታወቁት ፤አገራችን እንደፈራረሱት የሰሜን አፍሪካና የመካከለኛው ምስራቅ አገሮች ለማተራመስ የሚደረገውን አውዳሚ ሙኮራ ለመታገል የሚኒስትሮች ምክር ቤት ገምግሞ ተግባራዊ ያደረገው የአስቸኳይ ጊዜ አዋጅ ለህዝብ ተወካዮች ምክር ቤት ቀርቦ እንደሚጸድቅ ይጠበቃል ፡፡ ለ25 ዓመታት አስተማማኝ ሰላም ተጎናፅፋ የቆየችው ኢትዮጵያ ሰፋ ባሉ አካባቢዎች ሁከትና ግጭት መቀስቀሱና አንፃራዊ የፖለቲካ አለመረጋጋት ጐልቶ መታየቱን ጠቅሰዋል።በልዩ ልዩ የሀገሪቱ ክፍሎች በተቀሰቀሱት ግጭቶች ሳቢያ በአሳዛኝ ደረጃ የወጣቶችና ሌሎች ዜጐች፣ እንዲሁም የፀጥታ አስከባሪ ሃይሎች ህይወት ተቀጥፏል፤ ቀላል የማይባል ንብረትም ወድሟል ነው ያሉት ፡፡ በተጨማሪም የዜጐች የዕለት ተዕለት እንቅስቃሴ መስተጓጎሉንና በዚህ የተነሳ ደፋ ቀና ብለው ሰርተው ኑሮአቸውን ለማሸነፍ የሚንቀሳቀሱ ዜጐች ለብዙ ፈተናዎች መዳረጋቸውንም ፕሬዚዳንቱ አብራርተዋል።በተከሰቱት ግጭቶች ውስጥ ዋነኛ ተዋናይ የነበሩት ወጣቶች ነበሩ ያሉት ፕሬዚዳንቱ፤ መንግስት ከመቼውም ጊዜ የተለየ ወጣት ተኮር ርብርብ ካላደረገ በስተቀር ሀገሪቱ በቅርቡ ለተከሰተው ዓይነት ፖለቲካዊ ችግር በተደጋጋሚ መጋለጧ አይቀሬ መሆኑን አስገንዝበዋል። የተከሰቱት ችግሮች ከኢኮኖሚ ፍላጐትና ከፍትሃዊ ተጠቃሚነት ጋር የተያያዙ በመሆናቸው እነዚህን ችግሮች ወጣቱን በቀጥታ ዴሞክራሲያዊ አኳኋን በሚያሳትፍ አቅጣጫ መፍታት ጊዜ የማይሰጥ ተደርጐ ሊወሰድ እንደሚገባ አስረድተዋል ።በአንዳንድ የሀገሪቱ ክልሎች ህገ መንግስታዊ ስርአቱን በኃይል ለመናድ ሲካሄዱ የቆዩ አፍራሽ እንቅስቃሴዎች እንደነበሩም ፕሬዚዳንት ሙላቱ ጠቁመዋል።በህዝቡ ዘንድ በተለይ ደግሞ በወጣቶች በኩል የተነሱ ፍትሃዊ ጥያቄዎችን ተገን በማድረግ አንዳንድ አፍራሽ ኃይሎች ቅሬታን ወደሁከትና አውዳሚ እንቅስቃሴ ለመቀየር ተረባርበዋል።ሀገሪቱ በእድገት ጎዳና መገስገስ በጀመረችበት በዚህ ወቅት የኒዮ ሊበራል አጀንዳቸውን ሊጭኑብን የተዘጋጁ ኃይሎች ወደትርምስ እንድንገባ አቅደው አገራችንን ለማተራመስ በስፋት እየተንቀሳቀሱ መሆኑን አስታውቀዋል።በተለይ ታላቁን የኢትዮጵያ ህዳሴ ግድብ ግንባታ የማንንም እጅ ሳንጠብቅ በመላ የአገራችን ህዝቦች ተሳትፎና በአገራዊ አቅማችን በመተማመን መገንባት መጀመራችን ያስቆጣቸው አገሮች፣ ረዘም ላሉ ዓመታት ውስጥ ውስጡን ሲዘጋጁ ከርመው በአሁኑ ጊዜ ፅንፈኛ የዳያስፖራ ኃይሎች ከቀሰቀሱት ነውጥ ጋር በመመጋገብ አገራችንን ለማተራመስ በቀጥታ እየተረባረቡ እንደሚገኙ አመልክተዋል ።በቀላሉ ሊያነሳሱዋቸው የሚችሉ ወጣቶችን የጥፋት ሃሳቦች፣ እንዲሁም ክብሪትና ነዳጅ እያስታጠቁ ለአገራችን ቁልፍ ኢኮኖሚያዊ አስተዋፅኦ ያላቸውን ፋብሪካዎች፣ የአበባ እርሻዎችና ሌሎች ተቋማት በማጋየት ከፍተኛ ውድመት ማስከተላቸውን ጠቅሰዋል ።ይህን ችግር ያስተባበሩት ደግሞ ሀገሪቱ በአሸባሪነት የሰየመቻቸው ግለሰቦችና ቡድኖች መሆናቸውን ነው ፕሬዚዳንት ሙላቱ ያስታወቁት ።የኦነግና ግንቦት ሰባት መሪዎች ከግብፅ መንግስት ተቋማት ጋር እጅና ጓንት በመሆን ባቀናበሩት የጥፋት እንቅስቃሴ በርካታ አገራዊና የውጭ ባለሃብቶችና ሰራተኞቻቸውን ለአደጋ ያጋለጠ የታሰበበት ከፍተኛ ውድመት መፈጸማቸውን አረጋግጠዋል ፡፡ይህም ከሀገሪቱ ወጣቶች ፍትሃዊ ጥያቄዎች ጋር አንዳችም ዝምድና የለውም ብለዋል። ከፅንፈኛ ዳያስፖራዎች ጀምሮ በአባይ ወንዛችን ላይ የተጠቃሚነት መብታችንን ለማረጋገጥ የተጀመረው እንቅስቃሴ ለማኮላሸት የሚንቀሳቀሱት እነዚህ ወገኖች፣ በቅርቡ ታላቁን የኢሬቻ በዓል ከማወክ ጀምሮ በልዩ ልዩ የኦሮሚያ አካባቢዎች ያካሄዱት ውድመትና ቃጠሎ በማንኛውም ሚዛን ፍትሃዊነት የሌለው መሆኑንም አስረድተዋል።መንግስት ይህን የመሰለው አፍራሽና ከባድ የውጭ ጣልቃ ገብነትን ታዝሎ የመጣ ፀረ-ኢትዮጵያ እንቅስቃሴ እንዲመከትና ወንጀለኞቹም በጥብቅ በህግ ተጠያቂ እንደሚያደርግ ማስታወቃቸውን የዋልታ ዘገባ ያመለክታል ።